Verdeger forste, ick bitte iw forstlicke genode den barbijr, den ijij by yw heben, Jacob Blumensteijn, dat wyff, dy amme, dy he by sich hefft, dat isz nicht syn getrwde wyff, wenne sy is eyne gemen wiff, alle manne zcw Gdanczk gewest, vnde ick Margaretha Blumensteynichijnne byn syn getrude wyff zcu Gdanczk yn sanct Katherina kyrchen, dat hee nicht löcken mack. Jtem ick bytte ijw genedickeyt, ick Margaretha, dat ijij dijsen ebrock von Jacobs werlich stroffen wolden wenne ick wolde yn gerne stroffen; ick kan esz nicht thun, wenne he ysz my entlopen myt der soluegen dijnyn; he hefft mij genamen wat ym notlick was, ringe vnde gelt, was ick hatte, vnde hefft my wol vmb iiij hundert margk gebracht. Auck hebbe ick dat soluige wyff laten stäcken unde törmen, dat sy von ym laten sölde vnd dy stat ys ir vorbaten zcu Danczk von den hern; vnd my Margaretha ys sy by dem sacke gewert, dat ick sy vorsöpen solde zcw Gdanczk, vnd dy wyrdige herre de officialis dy hefft yr mynen man vorbaten vor xx gude margk, vnde dy soluige officialis dy hefft Jacob Blumensteyn by xx gude margk dat wijff auck vorbaden, vnd dy erwirde rat von Gdanczk heff auck Jacob vor genent ym dat soluige wijff vorbaden vor xxx gude margk, vnde worde he dem erwirdigen rat dat gelt nich zcu geuen hebben, szo solde he gefangen sytten dor vor iczlicke wecke von eynen fyrdungk vnd eten water vnd brot byt he yn dat betalet hefft; vnde ys my entlopen yn der aller hilgisten tyt yn der wecke vor mytte vaste vnde szo sy ick dor na he ijsz zcu der see weck getagen myt yr, szo hefft my de erwirdige rat hölpe getan. Da ick quam thu dem schepe, do was he my entlopen, do nam ick dat gut hirruther, dy kyste vnde j lade, vnd dat stehet zcu Gdanck vp dem rat hwse. Sy köme zcu Gdanczk vnde vor antworde sick dat. Jtem ick bydde yw genede forste von rechtess wegen dat ijy yn dor thu wolt halden vnde komme zcu Gdanczk vnde vorantvorde sick dat vnde dy schupe dy sij an hefft, wen sy by ijwen tijthe syt, dy hebe ick schwor zo werlick betalen must, vnd sy horet nicht er. Jck geue Jacob nicht so grote scholt als ir wen; sy hefftet ym yn seynen hals zcu freren gegeuen, dat he nicht kan von ir laten; vnde he löp ir na yn alle werlde, he kan nicht von ir kamen. Jakob Blumensteyn, dw lugest dat Vincke dyn bruder ysz; do dw wördest gefangen zcu Abaw, do sedestu es wer dyn bruder. Datum zcu Gdanzk am abent des xj tusent juncfrawen anno Dominj m° ccccc° jx. Nicht mehr, ick beuele yw forstelicke gnede dem allmechtugen Gote [vnde] Marie syner muder. Amen. Adress: Ann erwyrdijgen hochgebornen forstenn bischoff ztw Abow zcw komme dysser bryff yn fruntschafft.